Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 153/05)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

ANSØGNING OM REGISTRERING: ARTIKEL 5

BOB (X) BGB ( )

Nationalt sagsnummer: 05/2001

1. Medlemsstatens ansvarlige myndighed Navn: Ministero delle Politiche agricole e forestali (land- og skovbrugsministeriet)

Adresse: Via XX Settembre, 20, I-00187 Roma

Tlf. (39-06) 481 99 68

Fax (39-06) 42 01 31 26

E-post: qualita@politicheagricole.it

2. Ansøgende sammenslutning 2.1. Navn: Associazione Castanicoltori della Garfagnana

2.2. Adresse: Piazza Olindo Dini, 4, I-55032 Castelnuovo di Garfagnana (LU)

Tlf. (39-05) 83 64 13 63

2.3. Sammensætning: Producent/forarbejdningsvirksomhed (x) andet ( )

3. Produktets art: Kategori 1.6 - Frugt, grøntsager og korn, også forarbejdet - Kastanjemel

4. Varespecifikation:

(sammenfatning af betingelserne i artikel 4, stk. 2)

4.1. Navn: Farina di Neccio della Garfagnana

4.2. Beskrivelse: Mel fremstillet af kastanjer fra det under punkt 4.3 omhandlede produktionsområde, af følgende sorter:

- Carpinese

- Pontecosi

- Mazzangaia

- Pelorosa

- Rossola

- Verdola

- Nerona

- Capannaccia

og med følgende egenskaber:

- partikelstørrelse: finmalet, både at mærke på og i munden

- maksimalt vandindhold: 13 %

- farve: fra hvidt til mørkt elfenbensfarvet

- smag: sødt med let bitter eftersmag

- duft: kastanje.

4.3. Geografisk område: Farina di Neccio della Garfagnana, produceres i følgende kommuner i provinsen Lucca: Castelnuovo di Garfagnana, Castiglione Garfagnana, Pieve Fosciana, San Romano di Garfagnana, Sillano, Piazza al Serchio, Minucciano, Camporgiano, Careggine, Fosciandora, Giuncugnano, Molazzana, Vergemoli, Vagli, Villa Collemandina, Gallicano, Borgo a Mozzano, Barga, Coreglia Antelminelli, Fabbriche di Vallico og Bagni di Lucca.

4.4. Bevis for oprindelsen: Kastanjemelet, som lokalt kaldes neccio, bruges nu næsten udelukkende til fremstilling af konditorvarer, men var gennem århundreder en vigtig bestanddel af landbefolkningens kost i La Garfagnana. Kastanjemel fremstillet i Lucca-provinsen (hvor Garfagnana er beliggende) er blevet prist af mange forfattere og kan i visse tilfælde erstatte mel af korn. Hvad angår specifikke historiske henvisninger, kan det nævnes, at Barga kommune allerede i 1360 fastlagde strenge bestemmelser for høst og eksport af kastanjer, og farina de neccio (kastanjemel) blev pålagt en afgift. Hertil kommer, at myndighederne i byen Lucca så tidligt som i 1489 vedtog en særlig lov til beskyttelse af kastanjelunde og kastanjemel, hvilket illustrerer kastanjernes store betydning for den lokale befolkning. I en statistik fra 1847 anslår Carlo Roncaglia, at der i Garfagnana-provinsen findes to millioner kastanjetræer; han kan ydermere fortælle, at kastanjer og kastanjemel blev brugt til at afhjælpe den lokale kornmangel.

Da det er vigtigt, at produktet kan spores tilbage til producenten, fører kontrolinstansen registre over producenter og de tørringsanlæg og møller, hvor varen bearbejdes.

4.5. Fremstillingsmetode: Da der er tale om et skovbrugsprodukt, kommer almindelig jordbrugsteknik ikke på tale, og kastanjernes kvalitet afhænger derfor af, hvor tæt træerne står (der er højst 150 træer pr. ha). Kastanjerne tørres på særlige anlæg, de såkaldte metati, over en sagte ild, med kastanjetræ som eneste brænde. Kastanjerne lægges i et 20-90 cm tykt lag, så tørringen kan foregå, uden at der opstår kemiske reaktioner, som kan medføre en ubehagelig smag.

Efter tørring i mindst 40 dage afskalles kastanjerne ved hjælp af traditionelle tærskeværk, og derefter blæses de rene enten maskinelt eller manuelt på traditionel vis (kastanjerne kastes op i luften) og kontrolleres manuelt for urenheder. Udbyttet af tørrede afskallede kastanjer må højst udgøre 30 % af vægten af de ubehandlede kastanjer. De tørrede kastanjer males til farina de neccio i stenkværne.

Der formales højst 500 kg tørrede kastanjer pr. dag pr. kværn. Det er både for at sikre, at melet males fint, og for at undgå, at melet får en dårlig smag på grund af varmeudviklingen i forbindelse med formalingen, der sker ved høj hastighed.

4.6. Tilknytning: Kastanjetræer er en skovressource og har dermed en umiddelbar tilknytning til området, rent bortset fra det arbejde, mennesket har udført med henblik på en intensiv udnyttelse heraf.

Det gælder generelt, at kastanjetræer kræver særligt gunstige klima- og jordbundsforhold. Det er meget vanskeligt at få kastanjetræer til at gro i nye områder - selv med de samme klima- og jordbundsforhold - hvis ikke de allerede vokser vildt der.

Med hensyn til Lucca-provinsen og i særdeleshed Garfagnana-området findes der mange dokumenter, som viser, hvor positiv en virkning kastanjetræet og dets frugter har haft på den lokale befolkning i både økonomisk og ernæringsmæssig henseende. Befolkningen er derfor nært knyttet til dette træ og søger at udnytte dets frugter maksimalt.

Det skal fremhæves, at den behandling, som kastanjemel, og nærmere betegnet farina di Neccio della Garfagnana forudsætter, altid har tvunget mennesket til at iværksætte arbejder, som gør det lettere at gennemføre forarbejdningen. Rundt om i områder finder man således mange anlæg til tørring af kastanjer, de såkaldte metati, samt formalingsanlæg. Det skønnes således, at der er i 1950 var omkring 5000 tørringsanlæg, medens der i 1800 var ca. 245.

Disse anlæg er så specielle i arkitektonisk og bygningsmæssig henseende, at kommunernes byggeregulativer indeholder bestemmelser om, at de skal bevares som karakteristiske for den lokale kultur og tilknytningen til miljøet.

Et andet vigtigt aspekt er, at kastanjemel spiller en vigtig rolle i den lokale madlavning. Af typiske opskrifter kan nævnes polenta fremstillet af kastanjemel, manafregoli (kastanjemel med mælk), castagnaccio (ovnbagte pizzaer tilberedt af kastanjemel, olie, nødder og pinjekerner), og endelig det typiske Garfagnana-brød, det såkaldte neccio, som laves af mel, vand og salt.

4.7. Kontrolinstans Navn: A.I.A.B. - Associazione Italiana Agricoltura Biologica

Adresse: Strada Maggiore, 29 I-40125 Bologna

4.8. Mærkning: Farina di Neccio della Garfagnana DOP må først markedsføres efter den 1. december hvert år. Produkter, hvori Farina di Neccio della Garfagnana DOP indgår som råvare, eventuelt efter forudgående behandling eller forarbejdning, kan markedsføres i emballage, hvorpå nævnte betegnelse er anført, uden Fællesskabets logo, forudsat:

- at Farina di Neccio della Garfagnana DOP, certificeret som sådan, udgør den eneste bestanddel i produktet

- at den virksomhed, som anvender betegnelsen Farina di Neccio della Garfagnana DOP, har fået tilladelse hertil af det konsortium, som har den intellektuelle ejendomsret til betegnelsen Farina di Neccio della Garfagnana DOP, og som af land- og skovbrugsministeriet er bemyndiget til at varetage overvågningen heraf. Nævnte konsortium er også ansvarligt for registreringen heraf og kontrollen af, at betegnelsen bruges korrekt. Er konsortiet forhindret heri, varetages disse opgaver af nævnte ministerium i dettes egenskab af national myndighed for håndhævelsen af forordning (EØF) nr. 2081/92.

Er Farina di Neccio della Garfagnana DOP ikke den eneste bestanddel, er det kun tilladt at anføre denne bestanddel blandt ingredienserne i det produkt, hvori den indgår, eventuelt i bearbejdet eller forarbejdet form, jf. gældende lovgivning.

Farina di Neccio della Garfagnana DOP må kun sælges i gennemsigtige poser i et beskyttende papomslag. Produktet sælges i pakninger på 500 g eller 1 kg. Til restauranter, konditorier og andre forarbejdningsvirksomheder kan varen sælges i 12 kg pakninger bestående af to gennemsigtige, forseglede poser på hver 6 kg, begge i papemballage.

Pakningerne skal være lukkede og forseglede, så produktet ikke kan tages ud, uden at seglet brydes. Seglet består af en uaftagelig etiket med følgende påskrift:

a) Farina di Neccio della Garfagnana direkte efterfulgt af Denominazione Origine Protetta (D.O.P.) (beskyttet oprindelsesbetegnelse - BOB) og logoet, som udgør en integrerende del af varespecifikationen

b) producentens eller firmaets navn og emballeringsvirksomhedens navn og adresse (dette kan være producenten eller en anden virksomhed)

c) påfyldningsvægt angivet efter de gældende regler.

Desuden skal etiketten være påtrykt EU-logoet for BOB som fastsat i forordning (EF) nr. 1726/98.

Det er forbudt at anføre andet på etiketten end det, der udtrykkeligt er fastsat i varespecifikationen, og herunder ord som "extra", "superiore", "fine", "scelta", "selezionata" og lignende. Det er ligeledes forbudt at anføre anprisende tekst eller tekst, som kan virke vildledende.

Dog er det tilladt at anføre producentnavn og emballeringssted.

4.9. Krav i nationale bestemmelser: -

EF-nr.: G/IT/00196/01.05.15.

Dato for modtagelse af den fuldstændige ansøgning: 21. marts 2003.